Hafnarfjörður, 21. janúar 2021

**Umsögn um drög að stefnu um félags- og tómstundastarf**

Drög að *stefnu um félags- og tómstundastarf barna og ungmenna 2020-2030*, sem nú liggur frammi í samráðsgátt og unnin er á vegum Mennta- og menningarmálaráðuneytisins, er löngu tímabær og fagnaðarefni hversu vel ígrunduð hún er. Vafalítið er að hún á eftir að vera málaflokknum og ungu fólki til framdráttar.   
  
Til dagsins í dag hafa sveitarfélög borið hitann og þungann af félags- og tómstundastarfi barna og ungmenna um land allt en misjafnt er hvernig staðið er að starfinu milli sveitarfélaga. Hér er þeim tilmælum beint til ráðuneytisins að í stefnunni og á gildistíma hennar verði sett að markmiði að öll sveitarfélög landsins bjóði upp á heildstætt og faglegt félags- og tómstundastarf fyrir öll ungmenni og ungt fólk á aldrinum 6-25 ára. Einnig sé það lagalegt skylda sveitarfélaga að standa fyrir faglegu félags- og tómstundastarfi, byggðu á gæðastöðlum sem Mennta og menningarmálráðuneytið setur, líkt og gert er við grunn- og framhaldsskóla. Jafnframt verði gerð sú krafa til stjórnenda að þeir hafi lokið háskólamenntun í tómstunda- og félagsmálfræði, uppeldisfræði, eða annarri sambærilegri menntun. Þá að kveðið sé skýrt á um það að allt félags- og tómstundastarf sé áfengis- og vímuefnalaust og ekki megi undir neinum kringumstæðum auglýsa eða hvetja til neyslu áfengis- og vímuefna í neinu félags- og tómstundastarfi ætluðu ungmennum og ungu fólki.  
  
Um leið og þakkað er fyrir gerð stefnunnar er hvatt til þess að henni verði fylgt eftir með markvissri aðgerðaáætlun svo tryggt sé að marmiðum hennar sé náð.

Fyrir hönd íþrótta- og tómstundanefndar,  
Íþrótta- og tómstundfulltrúi Hafnarfjarðar